b'\n_START_ARTICLE_\nLysholmer Spesial\xc3\xb8l\n_START_PARAGRAPH_\nLysholmer Spesial\xc3\xb8l er en alkoholholdig pilsner som blir produsert av E.C. Dahls bryggeri i Trondheim. Pilsneren inneholder malt, humle, gj\xc3\xa6r og vann og har en alkoholprosent p\xc3\xa5 4,7. Lysholmer Spesial\xc3\xb8l har en lys farge, og smaken, som har v\xc3\xa6rt beskrevet som \xc2\xabfruktig, rund og s\xc3\xb8tlig\xc2\xbb, kommer av \xc3\xb8lets unike gj\xc3\xa6rstamme. Bryggeriet beskriver \xc3\xb8let som \xc2\xabvellagret, aromatisk med kraftig smak\xc2\xbb p\xc3\xa5 etiketten._NEWLINE_Lysholmer Spesial\xc3\xb8l ble lansert som et \xc2\xabsommer\xc3\xb8l\xc2\xbb, en lysere pilsner, i 1983. Lysholm-familien hadde ledet E.C. Dahls siden slutten av 1800-tallet, og \xc3\xb8let ble oppkalt etter initiativtageren, administrerende direkt\xc3\xb8r J\xc3\xb8rgen B. Lysholm. \xc3\x98let skulle b\xc3\xa6re preg av eksklusivitet, og etiketten hadde likhetstrekk med Lysholm Linies. Populariteten gjorde at \xc3\xb8let ble solgt hele \xc3\xa5ret og over hele landet. Etter to \xc3\xa5r p\xc3\xa5 markedet stod Lysholmer Spesial\xc3\xb8l for 30\xc2\xa0% av samlede \xc3\xb8lvolumet til E.C. Dahls. Utover 1980- og 1990-\xc3\xa5rene ble avleggerne Gold, Light (senere Lett\xc3\xb8l), Ice, Double Ice, Jubileum og Millennium lansert._NEWLINE_Etter \xc3\xa5 ha v\xc3\xa6rt ute av produksjon i noen \xc3\xa5r, ble Lysholmer Spesial\xc3\xb8l relansert i begrenset omfang v\xc3\xa5ren 2013.'